**m e g á l l a p o d á s**

Amely létrejött egyrészről a

**Magyar Közút Nonprofit Zrt.**

székhelye: 1024 Budapest, Fényes Elek utca 7-13.

Cégjegyzékszám: Cg. 01-10-046265

Statisztikai számjel:14605749-5221-573-01

Adószám: 14605749-2-44

képviseli: Völgyesi Zsolt Károly vezérigazgató (a továbbiakban: **MK),**

másrészről a

**Közlekedésfejlesztési Koordinációs Központ**

székhelye: 1024 Budapest, Lövőház u. 39.

statisztikai számjele: 15329358-8413-312-01

adószáma: 15329358-2-41

képviseli: Szabó Zoltán főigazgató (a továbbiakban, mint **KKK),**

MK és KKK a továbbiakban együttesen: **Átadók**,

harmadrészről

**Budapest Főváros Önkormányzata**

székhelye: 1052 Budapest, Városház u. 9-11,

törzskönyvi azonosító szám: 735638

adószám: 15735636-2-41

KSH statisztikai számjel: 15735636-8411-321-01

ÁHTI azonosító: 745192

képviseli: Tarlós István főpolgármester

a továbbiakban, mint **Átvevő,**

Átadók és Átvevő együttesen a továbbiakban: **Felek**

között alulírott napon és helyen az alábbi feltételekkel.

1. **Előzmények**
   1. A Fővárosi Önkormányzat közlekedésfejlesztési koncepciójának megfelelően az M1-M7 autópálya bevezetőjét érintő fejlesztések előkészítése kapcsán a 4-es metró beruházás I. ütemének kötelezően megvalósítandó részeként tervezi az őrmezői csomópont kiépítését. A régió közösségi közlekedésének egészét figyelembe véve az Átvevő az M1-M7 autópálya bevezető szakaszán, a pénzügyi források rendelkezésre állását követően további, a közösségi közlekedés előnyben részesítését célzó fejlesztéseket kíván megvalósítani. Ezen cél megvalósításával Magyarország helyi önkormányzatairól szóló 2011. évi CLXXXIX. törvény 23. § (4) 1. pontjában meghatározott közfeladatokat lát el.
   2. Felek rögzítik, hogy az I. 1.1. pontban meghatározottak megvalósítása érdekében a Magyar Állam, mint tulajdonos képviseletében, az állami vagyonról szóló 2007. évi CVI. törvény 17.§ (1) e) pontja alapján eljáró Magyar Nemzeti Vagyonkezelő Zrt., a Közlekedésfejlesztési Koordinációs Központ, az Állami Autópálya Kezelő Zrt. (a továbbiakban: ÁAK Zrt.) valamint az Átvevő **2013. október 14. napján megállapodás kötöttek**. A megállapodás tárgyát képezte az M1-M7 autópálya bevezető szakasz, 700. számú – M1-M7 - országos közút 4+800 - 7+681 km szelvények közti szakaszával érintett ingatlanok (hrsz. 756/3, 952/11, 1083) térítésmentes tulajdonba adása a Magyar Állam által a Fővárosi Önkormányzat részére, valamint az ÁAK Zrt. ingatlan-nyilvántartásba bejegyzett vagyonkezelői jogának törlése. Az érintett útszakaszok jelenleg már helyi közútnak minősülnek. A megállapodás tárgyát képezte továbbá az M1-M7 - országos közút 4+800 - 7+681 km szelvényéhez kapcsolódó, Átvevő tulajdonában lévő ingatlanon (hrsz: 01174/2) épült útszakaszok, hidak számviteli és vagyon-nyilvántartási szempontú rendezése, átadása az Átvevő részére. (A megállapodás tárgyát képező ingatlanok a továbbiakban együttesen: Ingatlanok.)
   3. Az I.1.2. pontban hivatkozott megállapodás IV. részének 1.1. pontja alapján a megállapodást kötő felek rögzítették, hogy a Magyar Állam tulajdonában, a KKK vagyonkezelésében és az ÁAK Zrt. üzemeltetésében lévő, ingóságnak minősülő **pályaelektronikai rendszer**t a megállapodás nem érinti. Ennek megfelelően a pályaelektronikai rendszerrel kapcsolatban felmerülő valamennyi költséget változatlanul az ÁAK Zrt. viseli. Átvevő kijelentette, hogy a pályaelektronikai rendszer üzemeltetéséhez szükséges terület használatát az ÁAK Zrt. számára biztosítja. Az ÁAK Zrt. és Átvevő rögzítették ezen felül, hogy az Ingatlanokat érintő hírközlési létesítmények tekintetében külön megállapodást kötnek.

Az I.1.2. pontban hivatkozott megállapodás IV. részének 1.2. pontja alapján az ÁAK Zrt. és az Átvevő rögzítették, hogy az Ingatlanokat érintő **közvilágítási létesítmények** Átvevő által történő átvétele, a közvilágítási rendszer leválasztásával összefüggő feladatok meghatározása és az ezzel felmerülő költségek viselése tekintetében külön megállapodást kötnek. Az egyértelműség érdekében a szerződő felek rögzítették, hogy a közvilágítási létesítmények tulajdonjoga nem száll át az Átvevőre a külön megállapodás megkötéséig, ennek megfelelően az üzemeltetéssel járó feladatokat az ÁAK Zrt. látja el és az ehhez tartozó költségeket az ÁAK Zrt. viseli (beleértve a káreseti helyreállítást is) a jelen pontban hivatkozott külön megállapodás alapján a közvilágítási létesítmények átadásáig.

* 1. A közútkezelői feladatok átadásáról szóló 2013. évi CLXVI. törvény alapján az ÁAK Zrt. az országos közúthálózat - ide nem értve a koncessziós szerződés keretében üzemeltetett gyorsforgalmi utakat - közútkezelői (fenntartási, üzemeltetési, karbantartási, rekonstrukciós, fejlesztési és felújítási) feladatait a közútkezelői tevékenység ellátásának biztosításához szükséges eszközökkel, vagyonnal, vagyoni értékű jogokkal, szerződésekkel, továbbá munkavállalókkal együtt 2013. november 1-jével az MK részére ingyenes üzletágátadás keretében átadja. A törvény 1. § (2) bekezdése szerinti közútkezelői tevékenység tekintetében a feladat- és üzletágátadással összefüggő szerződésekbe jogutódként a polgári jogi és a munkajogi szabályok alkalmazásával - a törvény erejénél fogva - 2013. november 1-jétől az ÁAK Zrt. helyébe az MK lép. Ennek megfelelően az MK kijelenti, hogy az ÁAK Zrt. jogutódjaként a jelen megállapodás megkötésére jogosult.

1. **Megállapodás tárgya**

Jelen megállapodás (továbbiakban: Megállapodás) tárgyát képezi az M1-M7 autópálya bevezető szakasz, 700. számú – M1-M7 - közút 4+800 - 7+681 km szelvények közti szakaszával érintett ingatlanokhoz tartozó **közvilágítási** **és pályaelektronikai létesítmények tulajdonba és üzemeltetésbe adása az Átvevő részére** jelen Megállapodásban meghatározott feltételekkel és műszaki tartalommal. A közvilágítási létesítmények tekintetében a Felek rögzítik, hogy jelen Megállapodás jogalapja megegyezik az I.1.2. pontban hivatkozott, 2013. október 14-én létrejött megállapodással azzal, hogy ingatlan átadás jelen Megállapodás alapján nem történik.

1. **Pályaelektronikával és VJT energiaellátással kapcsolatos vagyonelemek rendezése**
   1. Az I.1.2. pontban hivatkozott megállapodás IV.1.1. pontjában rögzített tulajdoni, vagyonkezelői és üzemeltetői helyzethez képest jelen Megállapodás aláírásával MK kijelenti, hogy kizárólagos tulajdonosa és üzemeltetője a következő átadással érintett pályaelektronikával kapcsolatos vagyonelemeknek, melyek jelen Megállapodással az abban foglaltak szerint az Átvevő tulajdonába és üzemeltetésébe kerülnek:
2. bal pálya 6+641 km szelvénybe telepített Változtatható Jelzésképű Táblák ( tartószerkezet, 2 db full mátrix színes grafikus kijelző, 1 db full mátrix monokróm szöveges kijelző, teljes energia ellátó hálózat a 7+436 szlv-ben lévő kapcsoló szekrénytől a 6+641 szlv-ben lévő VJT-ig), a továbbiakban: **VJT**,
3. jobb pálya 7+681 km szelvénytől a jobb pálya 4+800km szelvényig 2 db LPE 40-es védőcső, az egyikben 1 db 96 szálas monomódusú optikai fényvezető kábellel (közös nyomvonalon a térvilágítási hálózat energia ellátó kábelével), a továbbiakban: **optika**,
4. bal pálya 7+681 km szelvénytől a jobb pálya 4+800km szelvényig 2 db LPE 40-es üres védőcső (közös nyomvonalon a térvilágítási hálózat energia ellátó kábelével) a továbbiakban: **védőcső**.

(VJT, optika, védőcső, energiaellátó kábel és kapcsoló szekrény a továbbiakban együttesen: **pályaelektronikai vagyonelemek**)

MK kijelenti, hogy a pályaelektronikai vagyonelemek tekintetében tulajdonosként és üzemeltetőként kizárólagosan jogosult a jelen Megállapodás megkötésére, ahhoz az MNV Zrt. vagy más személy, szervezet hozzájárulása nem szükséges.

* 1. Felek rögzítik, hogy jelen Megállapodás nem terjed ki az MK tulajdonában és üzemeltetésében maradó a 7+650-ben a portálon, a 6+641-es szelvényben lévő VJT tartószerkezetén és az 5+400-as szelvényben lévő portálon üzemelő eseményfelismerő- illetve webkamerákra, illetve a csatlakozó eszközeire. MK tájékoztatja a KKK-t és az Átvevőt, hogy ezen berendezéseket leszereli, amely kapcsán előzetesen egyeztet a fővárosi közutak Fővárosi Önkormányzat nevében eljáró kezelőjével a BKK Budapesti Közlekedési Központ Zrt.-vel (1075 Budapest, Rumbach Sebestyén utca 19-21.).
  2. Felek rögzítik, hogy az II.1.1. és II. 1.2. pontban leírt optikai kábeleket össze kívánják kötni, mivel az összeköttetést a továbbiakban fel kívánják használni az egymás közötti együttműködés elősegítésére adatkommunikációs céllal, különösen a forgalom zavartalan lefolyását elősegítő adatok cseréjére. Átvevő vállalja, a szükség szerinti optikai elemi szál technikai összekötésének kivitelezését, melyhez az MK előzetes hozzájárulását adja. Felek a kétirányú adatkommunikáció szabályait közösen dolgozzák ki és együttműködnek az e pontban kitűzött célok megvalósítása érdekében.
  3. Felek rögzítik annak érdekében, hogy az Átvevő át tudja venni tulajdonba és üzemeltetésbe a VJT-t, műszaki beavatkozás (a VJT és az I.1.2. pontban hivatkozott web kamerák áramellátását jelenleg biztosító meglévő energiahálózat szétválasztása) szükséges a 7+436 szelvényben lévő kapcsoló szekrénynél. Ennek elvégzését és önálló betápláló vezeték kiépítését az Átvevő jelen Megállapodásban foglaltak szerint saját költségén vállalja. KKK és MK a műszaki beavatkozás megvalósítása kapcsán köteles együttműködni, és annak megvalósításához esetleg szükségessé váló nyilatkozatok kiadásáról gondoskodik. Felek rögzítik, hogy Átvevő jelen Megállapodás aláírását követően haladéktalanul megkezdi a szükséges beavatkozásokat és azt legkésőbb jelen Megállapodás III.1.2. pontjában foglalt időpontig befejezi.

Felek rögzítik, hogy jelen Megállapodás III. 1.2. pont szerinti átadás-átvétel napjától kezdődően Átvevő viseli az üzemeltetéssel járó terheket így különösen az energia ellátás költségeit. Felek rögzítik, hogy a pályaelektronikai vagyonelemek részletes műszaki tartalmát is magába foglaló megvalósulási dokumentációt az MK korábban az Átvevő rendelkezésére bocsátotta. Felek rögzítik, hogy a rendelkezésre álló egyéb dokumentációt jelen Megállapodás aláírását követően, a III.1.2. pontban meghatározott időpontban Átadó Átvevő részére átadja.

* 1. A fentiek alapján jelen Megállapodás aláírásával az MK és az Átvevő megállapodnak abban, hogy ­- aIII.1.2. pontban meghatározott időponttal - az MK a tulajdonában álló pályaelektronikai vagyonelemeket térítésmentesen az Átvevő tulajdonába adja. MK és Átvevő kifejezetten rögzítik, hogy a pályaelektronikai vagyonelemek a csak a III.1.2. pontban meghatározott időponttól kerülnek az Átvevő tulajdonába, illetve vagyonnyilvántartásába.
  2. Az MK tájékoztatja az Átvevőt, hogy a pályaelektronikai vagyonelemek kivitelezőjével kapcsolatos szavatossági, illetve jótállási jogosultságok már nem állnak fent.
  3. Felek rögzítik, hogy a pályaelektronikai elemeknek az MK vagyonnyilvántartásában szereplő könyv szerinti bruttó értéke 377.688 Ft. MK tájékoztatja Átvevőt, hogy a 2015. február 28-ig elszámolt értékcsökkenés összege: 250.934 Ft a nettó érték így 126.754 Ft. Felek rögzítik, hogy jelen Megállapodás III.1.2. pontjában rögzített időpont figyelembevételével az értékcsökkenés összege aktualizálásra kerül, és az így kiszámított nettó értékkel kerül a VJT átvételre a Fővárosi Önkormányzat vagyonába. Felek rögzítik, hogy jelen Megállapodás III. 1.2. pontjában meghatározott tulajdonba vétel időpontját követően aktualizált nettó értéken veszi az Átvevő nyilvántartásba a pályaelektronikai elemeket és a kiszámlázott nettó érték után az ÁFA összegét a Fővárosi Önkormányzat megtéríti az MK részére a III.1.2. pont szerinti átadás-átvétel időpontjában a IV.1.2. pontjában meghatározottak szerint. Felek rögzítik, hogy a III.1.2. pontban hivatkozott jegyzőkönyvben a kiszámlázott nettó érték és az ÁFA összege rögzítésre kerül.
  4. Felek rögzítik, hogy a pályaelektronikai elemeket tartalmazó részletes kimutatást a Felek jelen Megállapodás III.1.2. pontjában foglaltak szerint, az ott meghatározott időpontig állítják össze.

1. **Közvilágítási létesítményekkel kapcsolatos vagyonelemek** 
   1. Felek rögzítik, hogy az I.1.2. pontban hivatkozott megállapodás IV.1.2. pontjában rögzítettekhez képest jelenleg a Magyar Állam tulajdonában, a KKK vagyonkezelésében és az MK üzemeltetésében vannak a megállapodás tárgyát érintő közvilágítási létesítmények. KKK kijelenti, hogy vagyonkezelőként jogosult a jelen Megállapodás megkötésére, ahhoz az MNV Zrt. vagy más személy, szervezet hozzájárulása nem szükséges.
   2. Jelen megállapodás aláírásával a KKK és Átvevő megállapodnak abban, hogy KKK átadja és Átvevő átveszi mindkét pályaoldalon a 7+681 km szelvénytől a 4+800 km szelvényig a komplett útvilágítási hálózatot az alábbiak szerint:

I. körzet főbb adatai:

- 1 db erősáramú elosztó szekrény

- 1 db közvilágítási elosztószekrény

- 3040 fm földkábel

- 60 db pörgetett beton lámpaoszlop

- 61 db közvilágítási lámpatest

II. körzet főbb adatai:

- 1 db erősáramú elosztó szekrény

- 1 db közvilágítási elosztószekrény

- 2904 fm földkábel

- 69 db pörgetett beton lámpaoszlop

- 69 db közvilágítási lámpatest

III. körzet főbb adatai :

- 1 db erősáramú elosztó szekrény

- 1 db közvilágítási elosztószekrény

- 2565 fm földkábel

- 51 db pörgetett beton lámpaoszlop

- 51 db közvilágítási lámpatest

Az átvételre kerülő közvilágítási létesítmények részletes leltárát körzetenkénti bontásban jelen Megállapodás 1. számú melléklete tartalmazza. Felek rögzítik, hogy az I., II. és III. körzetet érintően átadásra kerülő vagyonelemek együttes elnevezése a továbbiakban: **közvilágítási vagyonelemek.**

* 1. Felek rögzítik, hogy az I. és II. körzet tekintetében a csatlakozási pontok teljes egészében az átadandó útvilágítási hálózat számára biztosítják az energia ellátást, ezért ezen hálózatot Átvevő, a hálózat átalakítása nélkül jelen Megállapodásban foglaltak alapján tulajdonba és üzemeltetésre átveszi a III.1.2. pontban rögzített, átadás-átvételi jegyzőkönyv felvételének időpontjában.
  2. Felek rögzítik, hogy a III. körzet tekintetében annak érdekében, hogy azt az Átvevő át tudja venni tulajdonba és üzemeltetésbe műszaki beavatkozás – közvilágítási hálózatok szétválasztása - szükséges. Ennek elvégzését a 2. számú melléklet szerint, az Átvevő üzemeltetési határain belül az Átvevő jelen Megállapodásban foglaltak szerint saját költségén vállalja. A 2. számú melléklet szerinti, MK üzemeltetési határain belüli, a hálózat szétválasztásához szükséges feladatokat az MK mint jelenlegi üzemeltető saját költségén vállalja. Felek rögzítik, hogy amennyiben az 2. számú mellékletben megjelölt üzemeltetési határokon belül a másik fél üzemeltetetéséhez szükséges szétválasztási feladatokat kell elvégezni, azokat az Átvevő és az MK saját költségükön az üzemeltetési hatáskörükbe tartozó körzet vonatkozásában elvégzik.

Felek rögzítik, hogy az Átvevő, a KKK és a MK a műszaki beavatkozás megvalósítása kapcsán együttműködnek és annak megvalósításához esetleg szükségessé váló nyilatkozatok kiadásáról gondoskodnak. Felek rögzítik, hogy jelen Megállapodás hatályba lépésének napját követően haladéktalanul megkezdik a szükséges beavatkozásokat és azokat legkésőbb jelen Megállapodás III.1.2. pontjában foglalt időpontig befejezik.

* 1. Felek rögzítik, hogy a jelen Megállapodás III.1.2. pontjában meghatározott átadás-átvétel napjával a KKK mint vagyonkezelő térítésmentesen átadja az Átvevő tulajdonába a közvilágítási vagyonelemeket.
  2. KKK kijelenti, hogy a közvilágítási vagyonelemek értéke az I.1.2. pontban hivatkozott megállapodásban az átadásra kerülő ingatlanok tekintetében megadott útnyilvántartási érték részét képezte. Erre tekintettel Felek a közvilágítási vagyonelemek

értékét bruttó 75.138.638 Ft ,értékben, valamint 16.711.657.-Ft. 2013.06.30-ig elszámolt Écs tehát összesen nettó 58.426.981,-Ft nettó értékben határozzák meg.

Ezzel egyidőben a jelen Megállapodás I.1.2. pontjában hivatkozott megállapodásban rögzített Budapest XI. kerület belterület 756/3. hrsz-ú, út bruttó értéke -11.700.161 Ft-al, az értékcsökkenés összege -2.433.450 Ft-al, a 952/11 hrsz-ú út bruttó értéke -19.214.077 Ft-al, az értékcsökkenés összege -4.324.545 Ft-al, az 1083 hrsz-ú út bruttó értéke -19.214.077 Ft-al az értékcsökkenés összege -4.324.545 Ft-al valamint a 01174/2 hrsz-ú út bruttó értéke -25.010.323 Ft-al az értékcsökkenés összege -5.629.117 Ft-tal az Átvevő vagyonnyilvántartásában korrigálásra, csökkentésre kerül.

* 1. A KKK tájékoztatja az Átvevőt, hogy a közvilágítási létesítmények kivitelezőjével– akivel a kivitelezői szerződést nem a KKK kötötte - kapcsolatos szavatossági, illetve jótállási jogosultságok már nem állnak fent.

1. **Átadás-átvételi eljárás menet, a Megállapodás hatályba lépése**
   1. Átvevő kötelezettséget vállal arra, hogy a pályaelektronikai és közvilágítási vagyonelemek fenntartásáról, üzemeltetéséről és kezeléséről jelen Megállapodás III.1.2. pontjában meghatározott átadás-átvétel napjától kezdően gondoskodik. Felek rögzítik, hogy mind a pályaelektronikai, mind a közvilágítási létesítmények tekintetében a tulajdonjog a III.1.2. pontban meghatározott átadás-átvétel napjával száll át az Átvevőre, ezen időpontot megelőzően a fenntartási, üzemeltetési és kezelési feladatokról, a felmerülő költségek teljes körű viseléséről az Átadók kötelesek gondoskodni.
   2. Felek rögzítik, hogy a jelen Megállapodás tárgyát képező pályaelektronikai és közvilágítási vagyonelemek tulajdonjog-változást eredményező átadás-átvétele (birtokbaadása, illetve üzemeltetésbe történő átadása) jelen Megállapodás hatályba lépésétől számított 30 napon belül történik meg, átadás-átvételi jegyzőkönyv felvételével. Felek rögzítik, hogy a pályaelektronikai és a közvilágítási vagyonelemek átadása külön-külön eljárásban történik. Felek megállapodnak abban, hogy a közvilágítási vagyonelemek átadása (I. II. és III. körzet együttesen) jelen Megállapodás hatályba lépését követő 30 napon belül megtörténik. Az átadás-átvétel során a pályaelektronikai vagyonelemek tekintetében Átadók részéről az MK mint tulajdonos és mint üzemeltető, az Átvevő részéről a BKK Budapesti Közlekedési Központ Zrt Zrt., BKK Közút Zrt. /1115 Budapest, Bánk bán u. 8-12. valamint az Átvevő jár el. A közvilágítási létesítmények tekintetében az átadás-átvétel során Átadók részéről a KKK, mint vagyonkezelő, az MK mint üzemeltető, az Átvevő részéről pedig a BDK Budapesti Dísz- és Közvilágítási Korlátolt Felelősségű Társaság /1203 Budapest, Csepeli átjáró 1-3./ valamint az Átvevő jár el.

Felek rögzítik, hogy mind a közvilágítás, mind a pályaelektronika vonatkozásában az üzemeltetésre történő átadás-átvétel egyben a meglévő villamos energia szerződés felmondását, új szerződés megkötését, mértről átalánydíjas elszámolásra való áttérést is jelent. Az Átadók kötelesek a meglévő fogyasztási helyekre vonatkozóan az villamos- energia vételezési szerződést felmondani, a fogyasztásmérők áramszolgáltató által történő leszerelését kezdeményezni, az Átvevő (illetve a részéről közvilágítási létesítmény tekintetében eljáró üzemeltető BDK Kft. és a pályaelektronika tekintetében eljáró üzemeltető BKK Közút Zrt.) pedig a meglévő csatlakozási pontokra vonatkozóan a leszerelést követően azonnal megkezdődő méretlen vételezésre jelenlegi, általános szerződésének kiterjesztését kérni. A Felek együttműködni kötelesek egymással és az áramszolgáltató munkatársaival a közvilágítás és a pályaelektronika folyamatos villamos energia ellátása érdekében.

Felek rögzítik, hogy a III.1.2. pontban meghatározott átadás-átvételi jegyzőkönyv aláírását követően az Átvevő gondolkodik a pályaelektronikai és közvilágítási vagyonelemek üzemeltetésével kapcsolatos feladatok ellátásáról és ezen időponttól kezdődően viseli annak költségeit.

* 1. Felek rögzítik, hogy jelen Megállapodás az aláírás napján lép hatályba azzal, hogy amennyiben az nem egy időben történik úgy a hatályba lépés napja a legkésőbbi aláírás napja.

1. **Felek jogai és kötelezettségei**
   1. Felek rögzítik, hogy az illetékekről szóló 1990. évi XCIII. törvény 5. §. (1) bekezdése alapján az Átvevőt teljes személyes illetékmentesség illeti meg.
   2. A pályaelektronikai vagyonelemek kapcsán MK kijelenti, hogy az általános forgalmi adóról szóló 2007. évi CXXVII. törvény alapján adólevonási jog illeti meg. Tekintettel az átadás térítésmentes jellegére Átvevő és MK rögzítik, hogy az ÁFA fizetési kötelezettséget a II.1.7. pontban rögzített összegben Átvevő átvállalja olyan formában, hogy az Átadó jelen Megállapodás III.1.2. pontjában rögzített átadás-átvételi jegyzőkönyv felvételét követő 15 napon belül számlát állít ki Átvevő részére azzal a számlán feltüntetett megjegyzéssel, hogy pénzügyileg csak az ÁFA összege teljesítendő.
   3. Az Átvevő kijelenti, hogy a jelen Megállapodás aláírásának időpontjában az adózás rendjéről szóló 2003. évi XCII. törvény 178. §. 32. pontja alapján köztartozásmentes adózónak minősül.
   4. Az MK kijelenti, hogy a pályaelektronikai vagyonelemek a vagyonnyilvántartásaiban szerepelnek, a közvilágítási vagyonelemek tekintetében a KKK kijelenti, hogy a II.26. pontnak megfelelően az értéket korábban kivezette könyveiből. Így a vagyonelemek Átvevő részére történő vagyon-nyilvántartási átadása a jelen Megállapodás III.1.2. pontjában meghatározott átadás-átvétel napjával történik meg.
   5. Felek rögzítik, hogy az MK a Magyar Állam által alapított részvénytársaság, a KKK központi költségvetési szerv. Átvevő kijelenti, hogy magyarországi székhelyű helyi önkormányzat. Felek kijelentik, hogy a jelen Megállapodás aláírásához szükséges felhatalmazással rendelkeznek és szerződéskötési képességükben akadályozva nincsenek.
2. **Egyéb rendelkezések**
   1. A jelen Megállapodás 10 eredeti példányban készült, amelyből az MK-t 4, a KKK-t 2 eredeti példány illeti meg.
   2. Jelen Megállapodásban nem szabályozott kérdésekben a mindenkor hatályos, vonatkozó jogszabályok, különösen a Polgári Törvénykönyvről szóló 2013. évi V. törvény rendelkezései az irányadók.
   3. Felek a Megállapodást elolvasás és értelmezés után, mint akaratukkal mindenben megegyezőt jóváhagyólag írják alá.

|  |  |
| --- | --- |
| Kelt: Budapest, 2015……………. ………  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **KKK**  Közlekedésfejlesztési Koordinációs Központ  Szabó Zoltán  főigazgató | Kelt: Budapest, 2015. ………. ………...  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **MK**  Magyar Közút Nonprofit Zrt.  vezérigazgató |

|  |  |
| --- | --- |
| **Átvevő**  Budapest Főváros Önkormányzata |  |
| Tarlós István  főpolgármester megbízásából  dr. Szeneczey Balázs  főpolgármester-helyettes |  |
|  |  |  | |  | |
|  |  |  | | | |
| Láttam: | | | Pénzügyi ellenjegyzést végezte: | |
| Dátum: 2015. | | | Dátum: 2015. | |

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **főjegyző megbízásából**  **dr. Bondar Klára aljegyző** | Verő Tibor  pénzügyi ellenjegyző |

Melléklet:

1. közvilágítási létesítmények és vagyonelemek körzetenkénti (I., II. és III. körzet)

bontásban

1. közvilágítás üzemeltetési határát bemutató melléklet